Document ID: 32009R0248

KOMISJONI MÄÄRUS (EÜ) nr 248/2009,
19. märts 2009,
millega kehtestatakse nõukogu määruse (EÜ) nr 104/2000 üksikasjalikud rakenduseeskirjad tootjaorganisatsioonide tunnustamist käsitlevate teatiste, hindade kindlaksmääramise ja sekkumise kohta kalandus- ja vesiviljelustoodete turu ühise korralduse raames (uuesti sõnastatud)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 17. detsembri 1999. aasta määrust (EÜ) nr 104/2000 kalandus- ja akvakultuuritooteturu ühise korralduse kohta, (1) eriti selle artikli 34 lõiget 2,
ning arvestades järgmist:
(1)
Komisjoni 16. jaanuari 2001. aasta määrust (EÜ) nr 80/2001, millega kehtestatakse nõukogu määruse (EÜ) nr 104/2000 üksikasjalikud rakenduseeskirjad tootjaorganisatsioonide tunnustamist käsitlevate teatiste, hindade kindlaksmääramise ja sekkumise kohta kalandus- ja akvakultuuritooteturu ühise korralduse raames, (2) on korduvalt oluliselt muudetud. (3) Täiendavate muudatuste tegemiseks seoses käesoleva määruse kohaldamisel kasutatavate liikmesriikide piirkondade loetelu ja valuutakoodide kohandustega tuleks see määrus selguse huvides uuesti sõnastada.
(2)
Komisjon avaldab kooskõlas määruse (EÜ) nr 104/2000 artikli 13 lõikega 6 igal aastal tunnustatud tootjaorganisatsioonide ja nende ühenduste loetelu. Seepärast peavad liikmesriigid esitama komisjonile asjakohase teabe.
(3)
Komisjonil peab olema võimalik jälgida tootjaorganisatsioonide tegevust hinna tasakaalustamisel ja seda, kuidas need rakendavad rahalise hüvitise ja ülekandelisatasu süsteeme.
(4)
Vastavalt määruse (EÜ) nr 104/2000 artiklitega 21-26 ettenähtud ühenduse sekkumiskorrale on vaja teavet täpselt määratletud piirkondades korrapäraselt registreeritud hindade kohta.
(5)
Ühise kalanduspoliitika haldamise raames on võetud kasutusele liikmesriikide ja komisjoni vaheline elektrooniline andmeedastussüsteem (FIDES II-süsteem). Seda tuleks kasutada käesolevas määruses osutatud teabe kogumiseks.
(6)
Käesoleva määrusega ettenähtud meetmed on kooskõlas kalandustooteturu korralduskomitee arvamusega,
ON VASTU VÕTNUD KÄESOLEVA MÄÄRUSE:
I PEATÜKK
Tootjaorganisatsioonide ja nende ühenduste tunnustamist käsitlevad teatised
Artikkel 1
Liikmesriigid edastavad komisjonile määruse (EÜ) nr 104/2000 artikli 6 lõike 1 punktis c ja artikli 13 lõike 3 punktis d osutatud teabe hiljemalt kahe kuu jooksul pärast otsuse vastuvõtmise kuupäeva.
Teave ja selle esitusviis on määratletud käesoleva määruse I lisas.
II PEATÜKK
Hinnad ja sekkumine
Artikkel 2
Liikmesriigid edastavad komisjonile määruse (EÜ) nr 104/2000 artikli 17 lõikes 4 osutatud teabe hiljemalt kahe kuu jooksul pärast kalandusaasta algust.
Liikmesriigid teavitavad komisjoni viivitamata kõikidest esimeses lõigus osutatud üksikasjaliste andmetega seotud muudatustest.
Kõnealune teave ja selle esitusviis on määratletud käesoleva määruse II lisas.
Artikkel 3
Liikmesriigid teatavad komisjonile määruse (EÜ) nr 104/2000 I ja IV lisas loetletud kalaliikide kogused, mis nende territooriumil on käesoleva määruse VIII lisa tabelis 1 määratletud eri piirkondades igas kvartalis lossitud, müüdud, turult kõrvaldatud ja üle kantud, samuti müüdud koguste väärtuse hiljemalt seitsme nädala jooksul pärast kõnealuse kvartali lõppu.
Kui olukord määruse (EÜ) nr 104/2000 I lisas loetletud ühe või mitme kalaliigi suhtes teravneb, teatavad liikmesriigid komisjonile nende territooriumil käesoleva määruse VIII lisa tabelis 1 määratletud eri piirkondades iga kahe nädala jooksul lossitud, müüdud, turult kõrvaldatud ja ülekantud kogused ning müüdud koguste väärtuse hiljemalt kahe nädala jooksul pärast kõnealuse kahenädalase perioodi lõppu.
Kõnealune teave ja selle esitusviis on määratletud käesoleva määruse III lisas.
Artikkel 4
Liikmesriigid teatavad komisjonile igas kvartalis kõikide määruse (EÜ) nr 104/2000 I lisas loetletud ning turult kõrvaldatud toodete väärtuse ja kogused komisjoni määruse (EÜ) nr 2493/2001 (4) artiklis 1 sätestatud realiseerimisvõimaluste kaupa hiljemalt kaheksa nädala jooksul pärast kõnealuse kvartali lõppu.
Kõnealune teave ja selle esitusviis on määratletud käesoleva määruse IV lisas.
Artikkel 5
Liikmesriigid teatavad komisjonile kõikide määruse (EÜ) nr 104/2000 II lisas loetletud toodete kogused, mis on igas kvartalis lossitud, müüdud ja ladustatud käesoleva määruse VIII lisa tabelis 1 määratletud eri piirkondades, samuti müüdud koguste väärtuse hiljemalt kuue nädala jooksul pärast kõnealuse kvartali lõppu.
Kõnealune teave ja selle esitusviis on määratletud käesoleva määruse V lisas.
Artikkel 6
Liikmesriigid teatavad komisjonile kõikide määruse (EÜ) nr 104/2000 III lisas loetletud toodete kogused, mille tootjaorganisatsioonid on igal kuul lossinud, müünud ja tarninud tööstusele käesoleva määruse VIII lisa tabelis 1 määratletud eri piirkondades, ning tööstusele tarnitud koguste väärtuse hiljemalt kuue nädala jooksul pärast kõnealuse kuu lõppu.
Kõnealune teave ja selle esitusviis on määratletud käesoleva määruse VI lisas.
Artikkel 7
Liikmesriigid esitavad komisjonile igal aastal kolme kuu jooksul pärast kõnealuse aasta lõppu teabe, mis võimaldab kindlaks määrata määruse (EÜ) nr 104/2000 artiklitega 23 ja 25 ettenähtud vajalike tasakaalustamis- ja ladustamistoimingutega seotud tehnilised kulud.
Kõnealune teave ja selle esitusviis on määratletud käesoleva määruse VII lisas.
III PEATÜKK
Üld- ja lõppsätted
Artikkel 8
Liikmesriigid edastavad komisjonile teabe elektrooniliselt, kasutades selleks ühise kalanduspoliitika haldamise raames praegu rakendatavat andmevahetussüsteemi (FIDES II-süsteem).
Artikkel 9
Määrus (EÜ) nr 80/2001 tunnistatakse kehtetuks.
Viiteid kehtetuks tunnistatud määrusele käsitatakse viidetena käesolevale määrusele ja neid tuleb lugeda X lisas esitatud vastavustabeli kohaselt.
Artikkel 10
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 19. märts 2009

Labels: 12
2
6